Foto: Betogers brand Bronkhorstspruit-polisiestasie afDie polisiestasie in Bronkhorstspruit. Foto: Brig. Neville Malila / Saps Die Gautengse polisie het Vrydag bevestig dat betogers van Bronkhorstspruit Donderdag ŉ plaaslike polisiestasie en ŉ munisipale gebou aan die brand gesteek het. Die inwoners betoog oor dienslewering. Die ontstoke betogers het ook drie vragmotors aan die brand gesteek, berig EWN. Die betogers, van die Zithobeni informele nedersetting buite Bronkhorstspruit, het vroeër die week begin betoog en aangedring daarop om ŉ memorandum met hul griewe aan die burgemeester van Tshwane, raadslid Kgosientso Ramokgopa, te oorhandig. Die inwoners sou glo Donderdag met die burgemeester van Pretoria vergader, maar was ontsteld nadat hy na bewering nie vir die vergadering opgedaag het nie. Die betogers sê die munisipaliteit vra hulle te veel geld vir dienste, en dat hulle al die afgelope drie weke sonder water en elektrisiteit moet oorleef. Sarah Mcira, ŉ polisiewoordvoerder, het aan EWN gesê teen Vrydag was die situasie in die omgewing steeds gespanne. Maroela Media het verneem dat sewe mense tot dusver in hegtenis geneem is.